《寿萱卷为刘母邓孺人赋》
明代·王弘诲

慈母年高雪满簪，大罗仙籍喜初谙。百年丸胆心应苦，五桂承颜愿已甘。

南海星精占婺女，北堂花信报宜男。綵衣膝下春如海，岁岁称觞客尽酣。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。